
Днес, 26.06.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е по реда на чл.71, ал.1 от Закона за противодействие на курупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ 01/С-587/29.11.2018г.
Сигналът е против Мария Габриел – член на Европейския парламент от Република България в периода 2009-2017г. и еврокомисар по цифровата икономика и общество в Европейската комисия.
По същество, в сигнала се твърди, че евродепутатът Мария Габриел е ползвала под наем общинско жилище, находящо се в ***, като месечната наемна цена на жилището е била в размер на 400,00 лева. Договорът е сключен през октомври 2010г., когато Мария Габриел е била вече евродепутат с 30 000 лв. месечен доход. Апартаментът е собственост на „***“ ЕООД, дъщерна фирма на „***“ ЕАД. Според твърденията, цената на наемите през този период в кв. *** е била в диапазона между 1400-1600 лв. Към сигнала са приложени медийни публикации.
Комисията е изискала и събрала следните доказателства: писмо с изх. № ЕП-23-4/12.02.2019г. на председателя на Централната избирателна комисия; Автобиография на Мария Габриел; извадка от електронната страница на Европейския парламент за членове на ЕП в седми парламентарен мандат; писмо с изх №010/12.02.2019г. на управителя на „***“ЕООД, с което е предоставен нотариален акт за замяна на недвижим имот; писмо с изх №022/01.03.2019г. на управителя на „***“ЕООД, с приложения: договор за наем, предизвестие за прекратяване на наемни правоотношения, счетоводни справки и фактури; писмо с изх №032/12.04.2019г. на управителя на „***“ЕООД, с приложения: предизвестие за прекратяване на наемните правоотношения, фактура за платен наем, документи, удостоверяващи плащания на консумативи, Решение №345 по Протокол №35/22.06.2017г. на СОС, Правила за провеждане на търгове и конкурси от „***“ЕООД от 02.08.2018г., експертна оценка за определяне на месечна наемна цена, приемо-предавателен протокол.
Направени са съответните справки в НБД „Население“, както и в Търговския регистър.
След като обсъди събраните в хода на административното производство доказателства, комисията установи следното от фактическа страна:
Видно от извадката от електронната страница на Европейския парламент за членове на ЕП в 7 парламентарен мандат, Мария Габриел е член на Европейския парламент от 2009г. – до 2017г.
На 07.07.2017г. Мария Габриел е назначена в Европейската комисия за еврокомисар по цифровата икономика и общество.
От предоставените доказателства, се установи, че с Договор за наем от 01 октомври 2010 г., „***“ЕООД предоставя на Мария Иванова Неделчева за временно и възмездно ползване  апартамент №4, находящ се в ***, със застроена площ 128,44 кв. м., срещу месечна наемна цена в размер на 400,00 лева. Договорът е сключен за срок от три години, като може да се прекрати с едностранно едномесечно предизвестие.
На 11.04.2012г. до директора на „***“ЕООД е отправено писмено предизвестие от Мария Неделчева, с което същата е заявила намерението си за напускане на апартамент под наем на адрес: ***.
Видно от представените фактури се установи, че Мария Неделчева е платила наем за апартамент №4 на *** до 31.08.2012г.
От направената справка в НБД „Население“ се установи, че Мария Иванова Габриел и Мария Иванова Неделчева са едно и също лице. Същото е променило фамилията си след сключване на граждански брак на 30.06.2012г.
Въз основа на така изяснената фактическа обстановка, комисията установи следното от правна страна:
Сигналът е подаден от физическо лице с посочени три имена и адрес.
Предпоставките за започване на производството за установяване на конфликт на интереси са уредени в чл.23 и чл.24 от ЗПУКИ (отм.), респективно в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Видно от чл.2 от ЗПУКИ (отм.), респективно от чл.52 от ЗПКОНПИ наличието на лице, заемащо публична длъжност по смисъла на чл.3 от ЗПУКИ (отм.), респ. лице, заемащо висша публична длъжност по смисъла на чл.6 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси.
Тъй като към датата на подаване на сигнала Мария Габриел е лице, заемащо висша публична длъжност по смисъла на чл.6, ал.1, т.5 от ЗПКОНПИ, компетентна да се произнесе по отношение на нея е КПКОНПИ.
Видно от събраните по преписката доказателства Мария Габриел е член на Европейския парламент, считано от 2009г. до 2017г., т.е. към датата на действие на ЗПУКИ /отм./. Видно от разпоредбата на чл.3 от ЗПУКИ /отм./ членовете на Европейския парламент не попадат в обхвата на посочената разпоредба, т.е. не са лица, заемащи публична длъжност по смисъла на ЗПУКИ /отм./.
Следователно в периода на действие на Договор за наем на имот, собственост на „***“ЕООД, а именно: 01.10.2010г. – 31.08.2012г., Мария Габриел не е била лице, заемащо публична длъжност, по смисъла на чл.3 от ЗПУКИ (отм.).
Наличието на лице, заемащо публична длъжност по смисъла на чл.3 от ЗПУКИ (отм.), е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
Предвид гореизложеното, на основание чл.27, ал.2, т.6 от АПК във вр. с чл.3 от ЗПУКИ (отм.), респ. чл.6, ал.1 и чл.74, ал.1 и ал.2 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество
РЕШИ:
ПРЕКРАТЯВА производството по сигнал с рег. № ЦУ01/С-587/29.11.2018г. против Мария Иванова Габриел, ЕГН ***.
Препис от Решението да се изпрати ведно с цялата административна преписка на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 
КОМИСИЯ:
Заместник - председател:………П……/Антон Славчев/
Член:……………П………………../Антоанета Цонкова/
Член:………………П……………....…/Пламен Йоцов/
Член:………………П……………..../Силвия Къдрева/

